ועדת הכנסת, כנסת 23, פרוטוקול מספר 37, 2020-07-20 13:45

איתן גינזבורג: חברי הכנסת, אני מתכבד לפתוח את ישיבת ועדת הכנסת.

איתן גינזבורג: היום יום שני, כ"ח בתמוז התש"ף, 20 ביולי 2020.

איתן גינזבורג: יש לנו שתי בקשות להקדמות דיון של שתי הצעות חוק: 1.

איתן גינזבורג: בקשת יושב ראש ועדת החוץ והביטחון להקדמת הדיון בהצעת חוק הסמכת שירות הביטחון הכללי לסייע במאמץ הלאומי לצמצום התפשטות נגיף הקורונה (הוראת שעה) (תיקון), התש"ף-2020 מ/1334), לפני הקריאה השנייה והשלישית.

איתן גינזבורג: אדוני יושב-ראש הוועדה, בבקשה.

צבי האוזר: תודה רבה לך, אדוני היושב-ראש, אכן אנחנו מבקשים לקבל פטור מחובת הנחה בשים לב לעובדה שלפני כשלושה שבועות דנו ואישרנו והכנסת חוקקה בקריאה שנייה ושלישית את החוק שמאפשר למשרד הבריאות לעשות שימוש בכלי השב"כ לאיכון כאשר ההסדר שקבענו לפני כשלושה שבועות הוא לפצל את החוק ולהעביר חקיקה זמנית ל-21 יום שנותנת מידית את אותו כלי של השב"כ למשרד הבריאות, ובשלושת השבועות האלה הוכיח את עצמו ביעילות שלו ובהכרח שלו למרות החריגה שבחריגה לעשות שימוש בכלי הזה.

צבי האוזר: אני יכול להגיד לך שבנתונים שהוצגו בפני הוועדה כחלק מאותה חקיקה, נכון לשבועיים הראשונים כ-70% מהאנשים שנדבקו ונמצאו חולים – כמי שבא במגע עם חולים מאומתים – אותרו באמצעות אותו כלי בצורה בלעדית במספרים מעוגלים – 6,000 מתוך 8,000.

צבי האוזר: אנחנו פיצלנו את החקיקה כי רצינו גם לכלול את ההסדר המקביל, המשלים, החלופי – תלוי איך מסתכלים על זה, באיזו נקודת זמן – של מערכת אזרחית, יישומון אזרחי, ואכן זה מה שעשינו.

צבי האוזר: דנו דיונים ארוכים, אינטנסיביים בנושא הזה, השלמנו את המבנה הכולל שמדובר בסופו של דבר על הוראת שעה של 6 חודשים.

צבי האוזר: אבל עצם הפעלת הכלי היום בהינתן שהמצב הוא מצב חירום פוקעת ביום רביעי.

צבי האוזר: לכן הבקשה שלנו לקבל את הפטור בשל הדחיפות ולדון בהסדר המשלים והכולל מול ההסדר הזמני.

איתן גינזבורג: גם הכנסתם פרק אזרחי חשוב לתוך החוק.

צבי האוזר: כן.

צבי האוזר: הכנסנו את אותו פרק אזרחי חשוב.

צבי האוזר: הכנסנו שני מרכיבים מהותיים בנושא הזה.

צבי האוזר: הכנסנו מתג שמיתוסף לאותו שיקול דעת של הרשות המבצעת בהינתן זה שהיא רוצה לעשות שימוש בכלי השב"כ.

צבי האוזר: במשרד הבריאות יש סדרה של פעולות שמוכתבים על-ידי חקיקה ראשית שזה בעצם בבסיס הצעת החוק הממשלתית.

צבי האוזר: הממשלה לא יכולה סתם בגחמה של מה בכך שהיא מחליטה להפעיל את כלי השב"כ.

צבי האוזר: מדובר בהסדר מאוד מרוסן, מאוד מבוקר.

צבי האוזר: כל פעם הוא לשלושה שבועות.

צבי האוזר: זאת אומרת צריכה להתכנס ממשלה והיא צריכה לקבל המלצה של ועדת שרים, הסכמה של ראש ממשלה וראש ממשלה חליפי.

צבי האוזר: יש מנגנון מסוים.

צבי האוזר: אחרי זה גם שמנו קריטריון אובייקטיבי שאי אפשר להפעיל את הכלי אם אנחנו נמצאים בסיטואציה של פחות מ-200 חולים ביממה.

צבי האוזר: זאת אומרת לא מדובר במגפה משתוללת שאי אפשר לשלוט עליה.

צבי האוזר: רק כשיש אותו כלי אובייקטיבי יש ההפעלה עם מרכיב אזרחי במקביל, וכמובן, עם פיקוח של הוועדה.

איתן גינזבורג: תודה רבה.

איתן גינזבורג: התייחסויות למישהו?

איתן גינזבורג: בבקשה, חבר הכנסת קוז'ינוב.

אנדרי קוז'ינוב: אנחנו מבקשים לא לאשר את הפטור מחובת ההנחה מכמה סיבות.

אנדרי קוז'ינוב: על אף הדיונים בנושא עדיין מדובר בכלי לא מדויק ששולח אלפי אנשים לבידוד, ומנגנון הערעור הוא עדיין לא מנגנון מלוטש.

אנדרי קוז'ינוב: אנחנו מגיעים למצב שכ-50%, אם אני לא טועה, של חבר'ה שנשלחו לבידוד מבקשים ערעור ומבקשים אישור על זה - -

קריאות: לא, לא.

עוזי דיין: מתוך אלה המבקשים הם 50%.

אנדרי קוז'ינוב: ועדיין מדובר פה במספרים - -

צבי האוזר: במספרים של השבועיים האחרונים מבין 150,000 איש הוגשו כ-35,000 בקשות ערר ואושרו כ-18,000.

יצחק פינדרוס: היו מוגשים 140, רק לא יכלו להתקשר.

יצחק פינדרוס: לא היה אל מי להתקשר.

יצחק פינדרוס: יש פה משהו לא נעים בסיפור הזה.

יצחק פינדרוס: הם היו אמורים להגיש 140, 30 הצליחו להגיע לטלפון.

אנדרי קוז'ינוב: זה אומר שהכלי בכל זאת לא מדויק.

אנדרי קוז'ינוב: מלבד זאת למרות שהמרכיב האזרחי - -

עוזי דיין: ניתן לשפר אותו.

עוזי דיין: זאת לא סיבה לא לעשות את זה.

אנדרי קוז'ינוב: - - של האפליקציה הזאת של מגן 2 זה עדיין פגיעה מאוד קשה בפרטיות ועדיין זה דורש דיונים נוספים מעמיקים יותר.

צבי האוזר: אני רוצה להגיד הערה כי אני צופה פני עתיד כמי שדן בזה שעות רבות ומנסה ללמוד ולהתעמק בזה.

צבי האוזר: מגן 2 היא אפליקציה וולונטרית אבל בהינתן שבאמת נצליח והציבור ישתף פעולה, יאמץ אותה ויפעל וולונטרית בדברים האלה – אני אגיד את זה בזהירות: נושא הבידודים לא יחלוף מן העולם.

צבי האוזר: הייתי אומר את זה בלשון דיפלומטית.

צבי האוזר: נהפוך הוא – כל אדם שבא במגע חזקה שהוא צריך בידוד.

צבי האוזר: לא כל אדם שהוא בבידוד חזקה שהוא חולה.

צבי האוזר: אמר לי אדם חולה שהוא מקנא באלה שנכנסו לבידוד ולא נמצאים חולים והם מתלוננים.

צבי האוזר: זה קצת כמו שהייתה אזעקה ולא נפל טיל.

צבי האוזר: הוא אומר, עליי נפל הטיל ואני עצוב מזה.

צבי האוזר: אבל צריך להבין שאנחנו צריכים לפעול בכל מחיר כדי להימנע מלהכניס לבידוד אנשים שלא באו במגע, אבל אנשים שבאו במגע, ויש דיוקים, המגעים הם חלק מההוויה.

צבי האוזר: לכן מדד הבידוד הוא לא המדד הנכון.

צבי האוזר: אני מסכים איתך שצריך לשים לב כמה אנשים שנכנסו לבידוד ולא היו אמורים להיכנס לבידוד.

איתן גינזבורג: תודה רבה.

איתן גינזבורג: חבר הכנסת פינדרוס, בבקשה.

איתן גינזבורג: לכולם אני מזכיר שאם הצעת החוק הזאת לא תגיע היום לדיון היא תגיע ביום רביעי.

איתן גינזבורג: כל הבקשה היא להקדמת הדיון מיום רביעי ליום שני ולא על עצם המנגנון, החוק והכלי.

איתן גינזבורג: אנחנו דנים עכשיו האם לדון בו היום או ביום רביעי.

יצחק פינדרוס: אז אני רוצה לומר משהו.

יצחק פינדרוס: אני באמת מרגיש פה בפרדוכס.

יצחק פינדרוס: מצד אחד אני חלק מהקואליציה, ולא רק שאני חלק מהקואליציה אני גם מאוד מכבד את יושב-ראש ועדת חוץ וביטחון צביקה האוזר, ואני בטוח במאה אחוז בו.

יצחק פינדרוס: אני זוכר את הדיון הראשון – לאיזו ועדה זה ילך, ואני בטוח בטוהר כוונותיו.

יצחק פינדרוס: אבל יש בעיה.

יצחק פינדרוס: בתוך עמי אנוכי יושב.

יצחק פינדרוס: בטסט-קייס של השבועיים האחרונים בסיפור הזה הממשלה נכשלה כישלון טוטלי.

יצחק פינדרוס: היא לא הייתה ערוכה לזה.

יצחק פינדרוס: אני לא יודע אם יום שני או רביעי ישנה – היא לא הייתה ערוכה לזה.

יצחק פינדרוס: כמות הטעויות הייתה אסטרונומית, אי אפשר היה להשיג את משרד הבריאות בטלפון כדי להגיש ערעור, לא הייתה כתובת גם לפני שמגישים ערעור.

יצחק פינדרוס: זאת אומרת אם בן אדם יודע שעכשיו עושים איכון על טלפון לא נכון – אין לו עם מי לדבר.

יצחק פינדרוס: אומרים לו, תחכה שיגיעו כל 200 האנשים שייכנסו לבידוד בגלל הטלפון הלא נכון.

יצחק פינדרוס: כל 200 האנשים יעלו על הקו למשרד הבריאות.

יצחק פינדרוס: אני מרגיש מאוד לא נוח.

יצחק פינדרוס: יד אחת פשוט לא ידעה מה היד השנייה עושה.

יצחק פינדרוס: השב"כ אולי עשה את עבודתו נהדר אבל לא הייתה כתובת.

עוזי דיין: אז מה המסקנה מזה?

יצחק פינדרוס: אם זה היה תלוי בי ולא הייתי חלק מהקואליציה הייתי מבטל את הדבר הזה כי הוא פשוט לא נכון.

עוזי דיין: עוד סיבה טובה- - -

יצחק פינדרוס: הוא לא נכון, הוא לא יעיל.

יצחק פינדרוס: אתה צריך לקחת אחריות.

יצחק פינדרוס: אין מה לעשות.

יצחק פינדרוס: כממשלה אתה צריך לקחת אחריות.

עוזי דיין: כן.

יצחק פינדרוס: אם אתה מוציא 150,000 אנשים לבידוד ואין לך טלפניות שיענו ל-150,000 אנשים אתה בבעיה.

יצחק פינדרוס: אם אין כתובת - -

עוזי דיין: לקחת אחריות זה להכיר בזה ולתקן.

יצחק פינדרוס: בגלל שזה שב"כ אין לך כתובת.

איתן גינזבורג: חבר הכנסת פינדרוס, מה ששב"כ עושה זה להעביר את הנתונים למשרד הבריאות.

איתן גינזבורג: תפקידו לא להתקשר לאנשים.

איתן גינזבורג: הוא מעביר - -

יצחק פינדרוס: תן לי 30 שניות, אני אסביר לך בדיוק מה.

איתן גינזבורג: אבל מה עם הדברים שאמרת לעניין החוק עצמו?

איתן גינזבורג: הרי החוק עצמו מאפשר, בין השאר, את האפליקציה של מגן 2 ומעגן את - - - בתוך החוק.

איתן גינזבורג: הרי היום הכלי כבר קיים, הוא עובד על-פי חוק.

יצחק פינדרוס: אני אסביר מה ההיגיון: כשאתה לוקח גוף כמו השב"כ שאין לו כתובת אזרחית וגברת מקבלת טלפון שבעלה חולה ואומרים לה שהשב"כ מאכן את הכתובת שלה - -

איתן גינזבורג: אתה בעד האפליקציה האזרחית?

יצחק פינדרוס: זה לא עובד במבחן התוצאה.

איתן גינזבורג: אתה לא מקשיב למה שאני שואל אותך.

איתן גינזבורג: שאלתי אותך משהו אחר.

איתן גינזבורג: אתה בעד האפליקציה האזרחית?

איתן גינזבורג: לא השב"כ.

יצחק פינדרוס: כן.

איתן גינזבורג: אז זה חלק מהחוק.

איתן גינזבורג: לראשונה בישראל הולכים לעגן בחוק את האפליקציה האזרחית כדי שתהיה שכבת מגן נוספת כדי שהדברים יהיו יותר מדויקים.

יצחק פינדרוס: אבל - - - אתה חלק מהקואליציה בדיוק כמוני ולהעביר חוק כזה אתה צריך לדאוג שיהיה גוף שיטפל.

יצחק פינדרוס: לא אנשים נמצאים שעה וחצי - - -

צבי האוזר: אני חייב לתקן כי צופים בנו אנשים - -

איתן גינזבורג: חבר הכנסת האוזר, רק ניתן לעוד חבר כנסת לסכם ואז תהיה הצבעה.

איתן גינזבורג: תהילה פרידמן ואז עוזי דיין.

חוה אתי עטייה: אני רוצה להעיר הערה קטנה, אדוני היושב-ראש.

חוה אתי עטייה: מה התכנית?

איתן גינזבורג: תני קודם לתהילה.

תהלה פרידמן: האמת היא שזה לא טיעון בעד או ניגוד.

תהלה פרידמן: אני רק אשמח לקבל הסבר על הדבר הזה לא כוויכוח אלא מהו מנגנון התיקון.

תהלה פרידמן: אני גם מקבלת תלונות מאנשים שהוכנסו לבידוד ולא היה איך להתקשר ולא היה איך לערער.

תהלה פרידמן: אז אני רוצה לשאול מה התכנית.

איתן גינזבורג: זאת לא שאלה ליושב-ראש ועדת חוץ וביטחון, אלא שאלה למשרד הבריאות – איך הם מתפעלים את האינפורמציה.

קריאות: - - -

תהלה פרידמן: זה חייב להיות מתואם.

איתן גינזבורג: עוזי דיין ואז אתי.

עוזי דיין: חבר הכנסת פינדרוס, אני שמח שאתה בקואליציה, ובכלל – אני הייתי הרבה שנים במקומות שעסקו בכל מיני דברים מאוד רגישים שצריך לקבל בהם החלטות, ולא הכול הלך בסדר.

עוזי דיין: נתחיל מהמקורות: "על שלושה דברים העולם עומד", אבל שניים לרוב בתיקון.

עוזי דיין: ככה זה עובד.

עוזי דיין: לעצם העניין – אחריות זה להכיר בכך שדברים הם לא בסדר – והם עלו גם בוועדה – ולתקן אותם.

עוזי דיין: השאלה היא אם הכלי הזה בסוף צריך מסקנה – אם צריך אותו או לא צריך אותו.

עוזי דיין: לדעתי, היום הפרטיות שלנו לא בסכנה והדמוקרטיה שלנו לא בסכנה – הבריאות כן בסכנה.

עוזי דיין: לכן צריך לעשות כל מה שיכולים ולא תפקידנו להכניס מקלות בגלגלים האלה, אלא לשאול את השאלה האם אנחנו מעבירים את זה כמה שיותר מהר ודואגים אחר כך גם לבקרה.

יצחק פינדרוס: עוזי, לא דיברתי על פרטיות.

עוזי דיין: - - - באופן אישי - - - לא רק אליך.

יצחק פינדרוס: אצלנו החרדים אין פרטיות.

יצחק פינדרוס: הרב אומר – ככה עושים.

יצחק פינדרוס: לא רלוונטי.

עוזי דיין: - - -

איתן גינזבורג: חברי הכנסת, יש ישיבות סיעה לסיעות שונות אז בואו נאפשר לכולם להגיע לישיבות הסיעה.

איתן גינזבורג: עוד משהו?

איתן גינזבורג: בבקשה, חברת הכנסת חוה אתי עטיה.

חוה אתי עטייה: אני רוצה להעיר שני דברים: השב"כ צריך ליידע את משרד הבריאות ולא רק את האנשים.

חוה אתי עטייה: זה לא נעשה.

צבי האוזר: השב"כ לא מיידע את האנשים.

חוה אתי עטייה: אז מי צריך ליידע?

צבי האוזר: השב"כ מקבל מספרי טלפון ממשרד הבריאות ומעביר למשרד הבריאות מספרי טלפון של אנשים שבאו במגע עם חולים מאומתים.

צבי האוזר: משרד הבריאות מפעיל את שיקול דעתו הבלעדי.

צבי האוזר: השב"כ איננו - - - אזרחי.

איתן גינזבורג: מי שולח את המסרון זה משרד הבריאות.

צבי האוזר: הוא מעמיד רק כלי שהוא אוטומטי.

איתן גינזבורג: מי שולח את המסרון?

צבי האוזר: משרד הבריאות.

יצחק פינדרוס: אז משרד הבריאות זה לא חלק מהקואליציה?

יצחק פינדרוס: רק ועדת חוץ וביטחון היא חלק מהקואליציה?

יצחק פינדרוס: רק רציתי להבין.

צבי האוזר: שאלה חברת הכנסת עטיה אם השב"כ צריך להעביר למשרד הבריאות.

איתן גינזבורג: היא לא סיימה את הדברים שלה.

חוה אתי עטייה: מה עם החדירה לפרטיות של האזרחים?

חוה אתי עטייה: זאת חדירה לפרטיות.

איתן גינזבורג: עכשיו תענה על כל השאלות.

איתן גינזבורג: יש לעוד מישהו שאלה?

צבי האוזר: אני אגיד בקצרה.

צבי האוזר: אני אשתדל לענות על כל השאלות.

צבי האוזר: רבותיי, אנחנו נבחנים על שלושה אינטרסים ציבוריים משמעותיים: האינטרס הראשון במעלה זה הזכות לחיים.

צבי האוזר: בסוף אנחנו מתעסקים בענייני חיים ומוות.

צבי האוזר: צריכים לשים את הדברים על השולחן.

צבי האוזר: זה עולם אחד.

צבי האוזר: עולם נוסף הוא איתנותם של משקי הבית ושל המשק הישראלי.

צבי האוזר: אירוע הקורונה איננו רק אירוע של משרד הבריאות, איננו רק אירוע בריאותי, אלא הוא חרג מכל אותן פרופורציות.

צבי האוזר: היו אנשים שבתחילת הדרך חשבו שבאמת יש בעיה וזאת בעיה של משרד הבריאות איך לנהל את זה.

צבי האוזר: זה אירוע שמאיים על המשק הישראלי ועל משקי הבית.

צבי האוזר: אני לא צריך להרחיב, אתם מכירים את הכול.

צבי האוזר: בנושא הזה איך אנחנו מיישרים את העקומה ובולמים את התפרצות המגפה יש גם היבטים של זכות לפרטיות ועקרונות יסוד מההקשרים האלה.

צבי האוזר: הכלי של השב"כ שנדון בו הרבה ונעשה בו שימוש גם בגל מרץ-אפריל וגם עכשיו מ-1 ביולי – עובדה שמנסים להפעילו במקסימום שימת לב לשאלת הפרטיות, מקסימום אוטומציה ומקסימום ריסון.

צבי האוזר: זאת אומרת יכלו לעשות פעולות נוספות, מן הסתם, אבל באיזון האינטרסים נקבע שימוש במתכונת מסוימת שהיא מרוסנת ומאזנת.

צבי האוזר: מה שאנחנו צריכים לבחון זה במבחן התוצאה, כלומר לצד אותן תלונות על אנשים שהתקשרו – ואינני מזלזל וזה חשוב – אני יכול להגיד לכם שגם אנחנו היינו חסרי שביעות רצון – וזאת מילה דיפלומטית – באשר להתנהלות של משרד הבריאות בימים הראשונים.

צבי האוזר: אין דין השבוע השני כדין השבוע הראשון בנושא הזה.

צבי האוזר: נכון להיום אנחנו עומדים על זמן מענה של 11 דקות בממוצע לפנייה על ערר, ואנחנו בהנחת עבודה ובמעקב רוצים להוריד את זה ל-3-2 דקות, וזאת הצהרת הכוונות של משרד הבריאות לשבוע הבא.

תהלה פרידמן: - - - מוטעה - - - אין לה איך - -

צבי האוזר: לגבי ההסדר להודעות מוטעות יש הליך עם הבנה ומיומנות שנבנית על-ידי אנשים כי כל האירועים האלה חדשים, ואנחנו מתנהלים תוך כדי תנועה ומטפלים בזה ודנים בזה והקדשנו שעות רבות לשאלת העררים, לרבות ביקור במוקד.

צבי האוזר: לא הסתפקנו רק סתם לשמוע דיווחים, אלא ירדנו לשטח ודיברנו עם החיילים וכולי.

צבי האוזר: אני רוצה לחזור לנקודה הארכימדית של הדיון הזה שתהיה מונחת בפניכם: כל אדם שבא במגע עם חולה מאומת יש סכנה שיחלה.

צבי האוזר: לא כל אדם שבא במגע – חולה.

צבי האוזר: היקף החולים הלכה למעשה הוא יותר נמוך משמעותית מהיקף המגעים.

צבי האוזר: סיפור הקורונה הוא סיפור של לוגיסטיקה.

צבי האוזר: זה עולם שלם.

צבי האוזר: ועדת הקורונה מתעסקת גם בסטטיסטיקה.

צבי האוזר: השב"כ התבקש לברר מגעים של כ-16 אלף חולים – אנשים שהם חולים מאומתים.

צבי האוזר: כל אחד ביצע כעשרה מגעים, אולי קצת פחות.

צבי האוזר: אנחנו מדברים על 16,000 אנשים ו-150,000 מגעים.

צבי האוזר: תעשו את החישוב ביניכם.

צבי האוזר: מתוך זה אותרו 8,000 אנשים שבאו במגע והתגלו כחולים.

צבי האוזר: 6,000 מתוכם התגלו על-ידי כלי השב"כ, 2,000 באמצעות חקירות אפידמיולוגיות.

צבי האוזר: אלה המספרים שהונחו בפנינו.

צבי האוזר: אני מציג לכם עכשיו את הסטטיסטיקה מהצד השני.

צבי האוזר: ככלל מקדם ההדבקה הוא 1:4.

צבי האוזר: זאת אומרת על 16,000 איש שחולים אנחנו מעריכים ומניחים שהם הדביקו כ-22,000.

צבי האוזר: אנחנו איתרנו רק כ-8,000.

צבי האוזר: לכן הוספנו את השכבה הנוספת של הכלי האזרחי.

חוה אתי עטייה: כמה זמן אתם שומרים את המידע?

צבי האוזר: אנחנו שומרים את זה שבועיים.

צבי האוזר: בדיוק הזמן שצריך לעשות את זה.

צבי האוזר: יש על זה דיונים שלמים.

חוה אתי עטייה: זה בדיון בוועדה.

צבי האוזר: הכול היה בדיון בוועדה.

איתן גינזבורג: נכון.

צבי האוזר: לכן הכלי הוא כלי הכרחי נכון לעכשיו.

איתן גינזבורג: ברשותכם, חברי הכנסת, אני רוצה לעבור להצבעה.

איתן גינזבורג: מי בעד הקדמת הדיון?

איתן גינזבורג: בעד – 7

איתן גינזבורג: נמנעים – אין

איתן גינזבורג: בעד – 7, נגד – 2, הקדמת הדיון אושרה.

איתן גינזבורג: << נושא >> ב.

איתן גינזבורג: בקשת הממשלה להקדמת הדיון בהצעת חוק מתן שירותים חיוניים מרחוק (נגיף הקורונה החדש – הוראת שעה), התש"ף-2020 (מ/1343), לפני הקריאה הראשונה.

איתן גינזבורג: << נושא >>

איתן גינזבורג: אנחנו עוברים לסעיף שני בסדר היום: בקשת הממשלה להקדמת הדיון בהצעת חוק מתן שירותים חיוניים מרחוק (נגיף הקורונה החדש – הוראת שעה), התש"ף-2020 (מ/1343), לפני הקריאה הראשונה.

איתן גינזבורג: קיבלנו בקשה ממזכיר הממשלה להקדמת הדיון.

איתן גינזבורג: נמצאת כאן נציגת משרד המשפטים מרגנית לוי, בבקשה.

מרגנית לוי: שלום, אדוני היושב-ראש וחברי הוועדה, מדובר בהצעת חוק ששר המשפטים מציע לחוקק על רקע הקורונה, כמובן.

מרגנית לוי: המטרה שלה לאפשר לרשויות מנהליות ולמשרדי הממשלה לתת שירותים חיוניים מרחוק, זאת אומרת להמשיך לתת את השירותים הממשלתיים אבל מרחוק ולא על בסיס נוכחות של המבקש לנוכח ההוראות השונות שמגבילות את משרדי הממשלה מלתת קבלת קהל ומלהיות נוכחים במשרד.

מרגנית לוי: השינוי בהצעת החוק מול מה שעשינו, בגדול, במסגרת הגל הראשון זה שבגל הראשון עברנו מחוות דעת אחת וממקרה למקרה באופן קזואיסטי, וכאן הצעת החוק מנסה לעשות את זה באופן סדור וכחוק מסגרת.

מרגנית לוי: דבר שני שהצעת החוק הזאת מציעה לעשות זה לאפשר להנפיק כרטיסי דביט לחייבים בהוצאה לפועל.

מרגנית לוי: את זה הממשלה עשתה באמצעות תקש"ח בסיבוב הקודם.

מרגנית לוי: המטרה של הנפקת כרטיסי דביט האלה היא כדי לאפשר גם לחייבים בהוצאה לפועל לבצע עסקאות באשראי מרחוק ולמנוע מהם את העסקאות במזומן כדי למנוע התקהלויות לא נדרשות בסניפי בנקים וכדומה.

מרגנית לוי: דבר שלישי שהיא מציעה זה לאפשר להנפיק כרטיס חיוב - - - גם ללא דרישת נוכחות של הלקוח אלא מרחוק.

מרגנית לוי: המטרה של כל ההסדרים האלה היא לצמצם התקהלויות בסניפי בנקים ובמשרדי ממשלה ולאפשר לתת את הדברים האלה מרחוק.

איתן גינזבורג: תודה רבה, גברתי.

איתן גינזבורג: הערות לחברי הוועדה?

איתן גינזבורג: אין?

תהלה פרידמן: זה ילך לוועדת הכלכלה?

איתן גינזבורג: זה הולך למליאה לקריאה ראשונה.

קריאה: זה גם לא לוועדת כלכלה.

איתן גינזבורג: זה לוועדת מדע וטכנולוגיה.

איתן גינזבורג: מי בעד הקדמת הדיון?

איתן גינזבורג: בעד – רוב

איתן גינזבורג: נמנעים – אין

איתן גינזבורג: ההצעה להקדמת הדיון לפני הקריאה הראשונה אושרה פה אחד.

איתן גינזבורג: אני מודה לחברי הוועדה.

איתן גינזבורג: הישיבה נעולה.